Smart-ID

Smart-ID on SK ID Solutions ASi loodud elektroonilise identiteedi lahendus, mis võimaldab e-teenustesse sisselogimist ja digiallkirjade andmist. Smart-ID rakendus töötab iOS, Android ja Huawei operatsioonisüsteemiga nutiseadmetel ega vaja töötamiseks SIM-kaarti.Swedbank ja SEB Pank võtsid kasutusele Smart-ID, Swedbank,
08.03.2017
Smart-ID vastab Euroopa Liidu eIDAS-i regulatsiooni nõuetele ja arvestab Euroopa Keskpanga nõudeid tugevale autentimisvahendile.

Sertifitseerimise tulemusel on Smart-ID tunnustatud QSCD tasemel, mis on kõrgeim võimalik tase Euroopa Liidus. Smart-ID kasutajatel on võimalik anda QES tasemel digitaalallkirju.Smart-IDd tunnustati kõrgeimal tasemel, IT uudised, 8. november 2018

Smart-ID kasutajad: 

27.08.2022 oli Smart-ID-l Eestis, Lätis ja Leedus kokku 3 283 280 kasutajat, kellest 662 287 on Eesti kasutajad.

19.07.2025 oli Smart-ID-l Eestis 766 024, Lätis 1 152 631 ja Leedus 1 760 350 kasutajat. 

Ajalugu
SK ID Solutions tutvustas Smart-ID lahendust 2016. aasta novembris.SK tutvustas uut e-identiteedi lahendust Smart-ID, SK ID Solutions AS, 04.11.2016 Veebruaris 2017 võtsid Smart-ID autentimisvahendina kasutusele eKool, Starman ja Tallinna Kaubamaja Grupp.E-teenustes võetakse kasutusele uus autentimisvahend Smart-ID, SK ID Solutions, 02.02.2017 2017. aasta märtsist alates oli võimalik Smart-ID-ga siseneda SEB Panga ja Swedbanki e-kanalitesse.Smart-ID abil saab nüüd sisse logida Swedbanki ja SEB panka, Geenius, 08.03.2017 Samast ajast alates oli võimalik Smart-IDga kasutada ka Läti ja Leedu SEB ja Swedbanki e-teenuseid. Aprillist 2017 tunnustas Smart-ID-d ka DigiDoci portaal.Kolme riigi peale on Smart-ID saanud juba 100 000 kasutajat, Delfi, 04.04.2017 2019. novembriks oli Smart-ID-ga seotud teenuseid üle 100.

8. novembril 2018 teatas SK ID Solutions oma iga-aastasel SK Aastakonverentsil, et Smart-ID saavutas põhjaliku sertifitseerimisprotsessi järel QSCD (Qualified Signature Creation Device) tasemel tunnustuse, mis on kõrgeim võimalik tase Euroopa Liidus ning mille tagajärjel said alates samast kuupäevast Smart-ID-ga liitunud kasutajad hakata Smart-ID-ga andma QES (Qualified Electronic Signature) tasemel digitaalallkirju, mis on võrdväärsed käsitsi antud allkirjadega ning mida on kohustus aktsepteerida kõikides Euroopa Liidu liikmesriikides.

26. augustil 2019 läbis Smart-ID Riigi Infosüsteemi Ameti poolt kokku kutsutud eksperdirühma poolt läbi viidud hinnangu, mille tulemusena otsustati, et vastavalt eIDASE määruses kirjeldatud metoodikale vastab Smart-ID elektroonilise isikutuvastuse tasemele „kõrge“.

2019. aasta septembris sõlmisid SK ID Solutions ja Riigi Infosüsteemi Amet lepingu, mille raames hakkas Riigi Infosüsteemi Amet pakkuma oma autentimisteenuses Smart-ID-ga autentimisvõimalust riiklikesse e-teenustesse sisselogimisel. Riigi Infosüsteemi Ameti pakutavat autentimisteenust kasutavad enam kui 60 avaliku sektori asutust ning avalike ülesannete täitjat.

2020. aasta jaanuaris said esimesed Smart-ID kontod kolmeaastaseks, mis tähendas, et need aegusid ning neid pidi kohustuslikus korras uuendama hakkama.

6. veebruaril 2020 andis SK ID Solutions teada, et Smart-ID-ga on võimalik ka riiklikus allkirjastamise tarkvaras DigiDoc4 dokumente allkirjastada, mida selle ajani sai teha vaid ID-kaardi või Mobiil-ID-ga. Funktsiooni kasutamiseks peab kasutajatel olema arvutisse paigaldatud vähemalt versioon 4.2.4.71 DigiDoc4 tarkvarast.

Sama kuu teises pooles, 26. veebruaril, teatati ka uuest Smart-ID registreerimismeetodist biomeetria vahendusel. Senisele ID-kaardile, Mobiil-ID-le ja füüsilisele tuvastamisele pangakontoris lisandus võimalus luua Smart-ID konto biomeetrilise passiga. Uus võimalus rakendus kõigile kasutajatele, kes on varem Smart-ID-d kasutanud. Biomeetrilise passiga registreerimise lahendus valmis SK ID Solutionsi, Suurbritannia ettevõtte iProov ja Hollandi ettevõtte InnoValor koostöös. Uut lahendust hindas Saksamaa sertifitseerimisasutus TÜV Informationstechnik GmbH.

Alates 2022. aasta oktoobrist on Leedus 13–17-aastastel alaealistel võimalik luua Smart-ID konto ainult biomeetriliste andmete abil. Vanem või seaduslik eestkostja peab registreerimise kinnitama.

2022. aasta juunis avaldatud Kantar Emori uuringutulemuste järgi kuulus Smart-ID Eesti elanike kõige meeldivamate brändide hulka (see jagas Swedbankiga 5.-6. kohta). Eriti kõrgelt hindasid Smart-ID brändi 25–34-aastased Eesti inimesed.

Kasutamine
Smart-ID kasutamiseks peab laadima Google Play poest, Apple App Store’ist või Huawei AppGallerist nutiseadmesse Smart-ID rakenduse. Vanimad toetatud opsüsteemide versioonid on Android 5 ja iOS 11.

Smart-ID kasutamiseks on vaja internetiühendust (Wi-Fi või mobiil-Internet).

Smart-ID kasutab kaheastmelise autentimise põhimõtet: autentimiseks on vaja nutiseadet (asi, mis kuulub kasutajale) ning PIN-koode (asi, mida kasutaja teab).

Seejärel peab kasutaja registreerima endale Smart-ID konto, milleks on vajalik tuvastada isik ID-kaardi või Mobiil-ID abil. Smart-ID kasutamiseks on vaja PIN1- ja PIN2-koodi, mille saavad kasutajad luua samas rakenduses: võimalik on valida automaatselt genereeritud PIN1- ja PIN2-koodid, või need ise luua. PIN1 peab koosnema vähemalt neljast numbrist ja PIN2 vähemalt viiest numbrist. Smart-ID PIN-koodid on erinevad ID-kaardi PIN-koodidest.

E-teenustesse sisenemisel peab kasutaja sisestama teenuse veebilehel kasutajatunnuse ning valima autentimismeetodiks Smart-ID. Seejärel kuvatakse e-teenuse leheküljel kontrollkood, mis peab olema sama Smart-ID rakenduses kuvatava kontrollkoodiga. Teenusesse sisenemiseks on vaja Smart-ID PIN1-koodi ning tehingute kinnitamiseks ja digitaalallkirjade andmiseks Smart-ID PIN2-koodi.

Pärast registreerumist on Smart-ID konto aktiivne kolm aastat. Kontot on võimalik uuendada, muuta, kustutada igal ajal tasuta.

Smart-ID on lisaks eestikeelsele kasutajaliidesele saadaval ka läti, leedu, vene ja inglise keeles.

Turvalisus
Smart-ID kasutab Cybernetica AS poolt välja töötatud SplitKey Authentication and Digital Signature Platformi tehnoloogiat, mille osas on Cybernetica AS esitanud patenditaotluse. See tehnoloogia tugineb avaliku võtme krüptograafia, digitaalallkirja skeemide ja PKI põhimõtetele. Smart-ID turvalisus on tagatud jagatud võtmehalduse tehnoloogiaga ja PIN-koodidega. Kasutaja genereeritud PIN-koode ei salvestata kasutaja seadmesse, neid kasutatakse ainult rakenduses asuva privaatvõtme dekrüpteerimiseks. Kui kasutaja sisestab PIN-koodi, dekrüpteeritakse privaatvõti ning saadud vastus saadetakse Smart-ID serverisse, kus lisatakse rakendusest tulnud võtmeosale serveripoolne krüpteeritud võti.

Kolme järjestikuse vale PIN-koodi sisestamisel blokib rakendus kasutamise kolmeks tunniks. Kui seejärel sisestatakse uuesti kolm korda järjest vale PIN-kood, blokitakse kasutamine 24 tunniks. Kui ka seejärel sisestatakse vale PIN-kood kolm korda järjest, lukustatakse konto igaveseks.
Kord juba loodud PIN-koode ei ole võimalik muuta ega taastada, selle asemel tuleb luua uus konto.

Smart-ID kasutab rakenduse teavitamiseks serveris ootava info kohta Google'i ja Apple'i sõnumiplatvorme, muu kommunikatsioon toimub turvalise HTTPS-ühenduse kaudu.

2019. aasta õngitsemispettus
Riigi infosüsteemi ameti (RIA) 2019. aasta aprilli aruandes kirjutatakse, et kõige tõsisemad juhtumid, mille osas alustas politsei kriminaalmenetlust, said alguse veebruaris ning võimendusid aprillis, mil kurjategijad üritasid õngitsussõnumeid ja -lehti ära kasutades luua võõra inimese nimel uut Smart-ID kontot. Petuskeem seisnes selles, et inimestele saadeti mobiiltelefoni tuntud panga nimel sõnum, mis suunas näiliselt panga sisselogimislehele ja sealt edasi õngitsuslehele mobiil-ID-ga sisse logima. Kui ohver oli sisestanud oma kasutajatunnuse, isikukoodi ja PIN1 koodi, alustasid kurjategijad samal ajal uue Smart-ID konto loomist. Inimeste tähelepanematust ära kasutades suunati teda tegema järgmisi vajalikke samme, näiteks sisestama PIN2-koodi, et Smart-ID konto loomine taustal lõpetada. Niimoodi said kurjategijad luua uue Smart-ID konto ja logida ohvri andmetega ning tema teadmata sisse erinevatesse e-teenustesse, kus on kasutusel Smart-ID, sealhulgas internetipanka. RIA-le teadaolevalt on seeläbi rahalist kahju kannatanud mitu inimest.RIA aprillikuu raport: kurjategijad lõid inimeste teadmata Smart-ID kontod, RIA, 14. mai 2019Hullem kui ID-kaardi kriis: Smart-ID turvaauk ajab pangad ja eksperdid ärevile, Geenius, 17. mai 2019

RIA hindas pärast rünnakuid siiski Smart-ID-d turvaliseks vaatamata sellele, et kurjategijatel õnnestus selle abil varastada paljude inimeste identiteet. Ka pangad jätkasid teenuse kasutamist klientide autentimiseks.Riik hindab Smart-ID-d ka pettustelaine järel turvaliseks lahenduseks, ERR, 20. mai 2019

2019. aasta septembris SK ID Solutionsi ja RIA vahel sõlmitud lepingu üheks sõlmimise eelduseks oli, et Smart-ID oleks läbinud hindamisprotsessi, mille käigus oleks selgeks tehtud autentimisvahendi usaldustase. Hindamise läbis Smart-ID juba varem, 26. augustil (vt eespool). Lepingu allkirjastamise järel võeti Smart-ID muuhulgas kasutusele ka riigi keskportaalis eesti.ee.

Viited

Välislingid
 Smart-ID koduleht
 SK tutvustas uut e-identiteedi lahendust, IT uudised, 3. november 2016
 Uus e-identiteedi lahendus Smart-ID võib hakata edukalt asendama mobiil-ID-d, AM.ee, 4. november 2016
 Smart-ID ületas 100 000 kasutaja piiri, IT uudised, 10. aprill 2017
 Eestis on Smart-ID autentimisvahendi kasutusele võtnud 45 000 inimest, RMP, 16. mai 2017
 Geenius testib: kuidas Smart-IDga nüüd päris digiallkirju anda?, Geenius, 9. november 2018
 Smart-ID turvaauk on põhjustanud mitmele inimesele rahalist kahju, TV3 uudised, 20. mai 2019

Kategooria:Isikutuvastus
Kategooria:Nutitelefonid